**ОТЧЕТ за осъществената контролна дейност от РИОСВ**

**през м. май 2017 г.**

***Кратка обобщена информация за осъществената контролна дейност за месец май 2017 г. и резултати от извършената контролна дейност.***

През месец май 2017 г. от експертите на 16-те регионални инспекции по околната среда и водите (РИОСВ) са извършени 2046 проверки на 1807 обекта. В рамките на осъществения контрол от РИОСВ са дадени 539 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 110 бр. актове (АУАН), от които 15 са за констатирано неизпълнение на дадени предписания. Издадени са 70 бр. наказателни постановления (НП), с които са наложени глоби и имуществени санкции на обща стойност 651 350 лв.

Наложени са и 18 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух). Постъпилите суми по наложени глоби и санкции са 269 970 лв.

За периода са приложени и 12 бр. принудителни административни мерки (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност***

* Проверки за поддържане чистотата на населените места, общинската и републиканската пътна мрежа.
* Контрол на обекти с издадени разрешителни за ползване на воден обект за заустване на отпадъчни води
* Контрол на неподвижни източници на емисии на вредни вещества в атмосферния въздух;

***Кратък анализ на постигнатите резултати в областта на опазване на околната среда, от осъществената контролна дейност***

Акцент в контролната дейност през месец май са проверките по изпълнение на дадените от РИОСВ предписания, на кметовете на общини - за почистване на републиканската и общинска пътна мрежа от отпадъци и нерегламентирани замърсявания в населените места, речни корита и прилежащи територии.

За установени замърсявания на речните корита и прилежащите им територии в Община Кирково и неизпълнение на даденото предписание, от РИОСВ Хасково е съставен АУАН на кмета на община Кирково. АУАН са съставени и на кметовете на селата Глухар и Звезделина за констатирани замърсявания на участъци от реки в землищата на двете населени места.

От РИОСВ Шумен е установено, че в община Омуртаг, на територията на четири населени места от общината, са констатирани локални замърсявания с отпадъци, за което предстои съставяне на АУАН на кмета на община Омуртаг.

На кметските наместници на с. Долно Церовене и с. Дългоделци и на кмета на община Якимово са съставени от РИОСВ Монтана актове за установяване на административно нарушение (АУАН), поради установени замърсявания с отпадъци на територията на населените места.

За допускане на изхвърлянето на отпадъци на нерегламентираните за това места е глобено физическо лице с 3 000 лв. (РИОСВ Бургас) и кмета на община Мирково, в размер на 5 000 лв. (РИОСВ София). С 2000 лв. е глобен кмета на с. Паволче, общ. Враца, за неизпълнение на дадено предписание за почистване на района на бившата кариера на с. Паволче, общ. Враца от депонираните там отпадъци. Замърсяването е в границите на Природен парк „Врачански Балкан“, защитена територия съгласно Закона за защитените територии.

От РИОСВ Смолян е изпратена покана за съставяне на АУАН на физическо лице за нерегламентирано изхвърляне на производствени отпадъци на неразрешени за това места.

Проверките на общинските пътни мрежи на територията на страната показват, че общинските администрации предприемат необходимите мерки за почистване на общинските пътища.

Друг акцент в контролната дейност на РИОСВ през отчетния период е извършване на проверки от инспекциите, свързани със законовото съхранение, третиране, транспортиране и изхвърляне на отпадъци, на неразрешени за това места. При извършена съвместна проверка от РИОСВ Пазарджик с МВР и Прокуратурата, е констатирано, че в частен имот, гр Стрелча се извършва нерегламентирано съхраняване на ИУМПС, както и на части, компоненти и отпадъци, получени от разкомплектоването им. Предстои съставяне на АУАН От РИОСВ Пазарджик. За нерегламенирано съхранение на отпадъци от РИОСВ Велико Търново са съставени общо 2 броя АУАН – на ЕТ „Конпротър-Еф. Ефтимов“ (съхраняване на болнични отпадъци в бивше перално помещение) и на физическо лице, което не е предало излезли от употреба моторни превозни средства (ИУМПС) на площадки за съхраняване или в центрове за разкомплектоване. За същото нарушение – нерегламентирано съхранение на ИУМПС, от РИОСВ Перник са наложени имуществени санкции на „Анто Трейд С“ ЕООД, гр. Перник (7 000 лв.) и на „Дани Метал“ ЕООД, гр. Дупница на същата стойност. При извършена проверка от РИОСВ Хасково по сигнал за незаконна площадка в землището на с. Балабаново, община Момчилград е установено, че дружество ,,Онер Транс“ ООД, с. Странско, община Кърджали извършва нерегламентирано съхраняване и предварително третиране на производствени отпадъци от дейността на ,,Теклас България“ АД, гр. Кърджали. Изпратена е покана за съставяне на АУАН на ,,Онер Транс“ ООД. С по 1 400 лв., са глобени две физически лица за събиране и транспортиране на отпадъци от черни и цветни метали (ОЧЦМ) без необходимите регистрационни документи.

За нерегламентирано изхвърляне на генерирани утайки от ПСОВ на гр. Свищов (неопасен отпадък с код 19 08 05 - „утайки от пречистване на отпадъчни води от населени места“) на неразрешено за това място – закритото депо за неопасни отпадъци на гр. Свищов, от РИОСВ Велико Търново е наложена имуществена санкция на дружеството „ВиК – Свищов“ ЕАД, гр. Свищов, в размер на 1400 лв. Инспекцията е наложила глоба в размер на 300 лв. и на физическо лице за подобно нарушение (изхвърляне на неопасни отпадъци на неразрешено за това място).

От РИОСВ Благоевград е съставен АУАН на „Г-Ораков“ ЕООД, гр. Благоевград, за съхраняване на отпадъци на неразрешени за това места. За третиране и съхранение на опасни отпадъци, в нарушение на поставените условия в издаденото разрешително по ЗУО, от РИОСВ Русе е издадено НП на „КЛМ – Еко” ЕООД, гр. Варна.

За неводене на отчетност по ЗУО, от РИОСВ Перник е наложена имуществена санкция в размер на 3 000 лв. на „Унитрейд 2011“ ЕООД, гр. София, а от РИОСВ. Пазарджик 2000 лв. на „ПФБ Пресо Фондал - България“ЕООД . За неводене на отчетност на отпадъците, по реда на ЗУО, от РИОСВ Благоевград е издадено НП на „СТАНДАРТ ОЙЛ ГРУП“ ООД, гр. Благоевград, с наложена имуществена санкция в размер на 2 000 лв.

От РИОСВ Варна е наложена имуществена санкция в размер на 5000 лв. на „Дени специал“ ЕООД, за непредставяне в определен срок на документи и нарушаване на ЗУО. За неизпълнение на дадено от РИОСВ Пловдив задължително предписание е наложена имуществена санкция в размер на 5 000 лв „Елит-95“ ООД. На „Комсо“ ООД, за нерегламентирано изгаряне на неопасни отпадъци, в нарушение на Закона за управление на отпадъците, е наложена санкция в размер на 1 400 лв

В РИОСВ Благоевград са съставени 2 АУАН на „Ай принт“ ЕООД, с. Марикостиново, община Петрич, за неизвършена класификация на всички образувани от дейността отпадъци и водене на невярна отчетност по отпадъците.

Основен акцент през м. май в направление води са проверките с емисионен контрол на обекти, заустващи в повърхностни водоприемници.

За неспазване на индивидуалните емисионни ограничения, определени в разрешителното за заустване на отпадъчните води, е съставен АУАН на „Репродуктор по свиневъдство“ АД с. Калчево, община Тунджа (РИОСВ Стара Загора), наложена текуща месечна санкция на община Несебър (за канализационна система на „Равда – Слънчев бряг – Несебър“), в размер на 2 257 лв. (РИОСВ Бургас), на „Софийска вода” АД и на „Зебра” АД са наложени имуществени санкции, в размер съответно 10 000 лв. и 150 лв. (РИОСВ София). Наложени са имуществени санкции всяка в размер на 1 000 лв. на "В и К- Шумен" ООД, гр.Шумен и "В и К" ООД, гр. Търговище за превишение на ИЕО от канализационните системи с ГПСОВ за гр.Шумен, Смядово, Антоново и гр. Омуртаг. В РИОСВ Пазарджик е актуализирана текуща месечна санкция на „Биовет”АД, гр. Пещера за заустане на ОВ от ПСОВ, превишаващи ИЕО по показатели „общ фосфор” и „азот нитратен”. Сумата на месечната санкция на обекта е увеличена от 586 лв. на 1033 лв. От РИОСВ Варна е наложена еднократна санкция на “Солвей соди” АД, гр. Девня (Утаителен басейн “Падина”) за превишаване на индивидуалните емисионни ограничения по показатели активна реакция рН и азот амониев, в размер на 39 873 лв. От инспекцията са наложени 2 текущи месени санкции за превишаване на индивидуалните емисионни ограничения – на “В и К Добрич” АД (ПСОВ “Каварна”) в размер на 1120 лв. и на “В и К Добрич” АД (ПСОВ “Албена”) в размер на 346 лв.

От РИОСВ Хасково е санкционирано „Катаржина Естейт“ ЕООД, гр.София, собственик на винарска изба в землището на с. Мезек, за изпускане на отпадъчни води, които не отговарят на ИЕО от разрешителното за заустване. Имуществената санкция е в размер на 1 000 лв.

За заустване на отпадъчни води във повърхностен воден обект без издадено разрешително по реда на Закона за водите от РИОСВ Бургас са съставени 4 бр. АУАН - 1 бр. на община Бургас (за канализационна система на кв. Меден Рудник) и 3 бр. община Царево (за канализационна система на с. Варвара, за канализационна система на гр. Ахтопол и за канализационна система на с. Синеморец).

За неизвършване на собствен мониторинг на заустваните отпадъчни води, съгласно изискванията на Разрешително за заустване, на ”Браво” АД с. Коларово, за обект “Фабрика за производство на обувки“ , земл. на с. Коларово, от РИОСВ Благоевград е съставен АУАН. От РИОСВ Плевен е съставен АУАН на „МЛ-Консулт-2009“ ЕООД за неизпълнение на условия от разрешителното за заустване на отпадъчни води.

За превишение на количеството зауствани отпадъчни води Q год. (куб.м./год), регламентирани в разрешително за ползване на воден обект за заустване на отпадъчни води в повърхностни води, от РИОСВ Варна е наложена имуществена санкция в размер на 2000 лв. на „ОМВ България“ ООД. За изхвърляне на отпадъчни води, в нарушение на индивидуалните емисионни норми, РИОСВ Русе е издало НП по ЗВ в размер на 2 000,00 лв. на Община Дулово.

Извършен е последващ контрол на обект "Харт цвет" ООД, гр. Шумен, във връзка с дадени предписания при проверка по сигнал през м. април. Установено е, че дадените предписания са изпълнени - прекратено е изпускането на отпадъчни води в р. Енчова, поречие р. Камчия.

От РИОСВ Велико Търново, Хасково, Враца и Благоевград са извършени проверки по постъпили сигнали за изтичане на битови води от бензиностанция до с. Момин Сбор на „Лукойл България“ ЕООД; за бяло оцветяване на р. Харманлийска, за замърсяване на подземни водоизточници, захранващи чешми в центъра на Чирен, общ. Враца и замърсяване на р. Неврокопска с нефтопродукти. Предприети са съответните мерки за откриване причините и източниците на замърсяване.

Акцент в контролната дейност на РИОСВ по компонент въздух през месец май е изпънението от страна на операторите на обекти с неподвижни източници на емисии за извършване на собствени измервания и спазване на емисионните норми. За изпускане на отпадъчни газове в атмосферния въздух, съдържащи прах и въглероден оксид над НДЕ, от дейността на „Олива“ АД, гр. Кнежа, от РИОСВ Велико Търново е наложена санкция в размер на 2 904,42 лв. на дружество.

От РИОСВ Плевен са издадени 3 наказателни постановления, с които, с по 100 лв., са санкционирани „Емос“АД, гр. Ловеч, „Боряна“АД, гр. Червен бряг и „Силва маш“ ЕООД, гр. Ловеч за това, че дружествата не са извършили собствени периодични измервания (СПИ) на емисиите на вредни вещества в атмосферния въздух, изпускани от стопанисваните от тях обекти. За неизвършени СПИ на концентрацията на вредни вещества в отпадъчните газове, изпускани в атмосферния въздух от котли на твърдо гориво, на„МЕЛО 98“ ООД, гр. Сандански от РИОСВ Благоевград е наложена имуществена санкция в размер на 2 000 лв..

След анализ и оценка на извършените през 2016 г. собствени непрекъснати измервания на емисиите на вредни вещества, изпускани в атмосферния въздух от неподвижни източници, от РИОСВ Пловдив е наложена санкция на „КЦМ“ АД, в размер на 24 655 лв.. Санкцията е за констатирано превишение на определената в комплексното разрешително норма на допустима емисия на серен диоксид. От РИОСВ София са наложени 4 бр. еднократни санкции на „Топлофикация София“ ЕАД, в общ размер на 6 822,16 лв., за неспазване на нормите за допустими емисии.

Във връзка с регистрирани превишения на средночасовата норма и алармения праг за серен диоксид в района на гр. Гълъбово от РИОСВ Стара Загора са дадени 46 предписания на операторите, експлоатиращи големи горивни инсталации - „Брикел” ЕАД, гр. Гълъбово; „ТЕЦ Марица изток 2” ЕАД, с. Ковачево, община Раднево; „Ей И Ес 3С-Марица Изток 1” ЕООД гр.Гълъбово и „Контур Глобал Марица изток 3” АД, с. Медникарово, община Гълъбово за предприемане на коригиращи действия, в т.ч. намаляване натоварването на инсталациите.

За неизградена инсталация за регенерация на пари или такава за изгарянето им на Пристанищен теминал „Росенец“, от РИОСВ Бургас е съставен АУАН на „Лукойл Нефтохим Бургас“ АД.

През месеца в РИОСВ Русе са получени оплаквания на жители от различни квартали на град Русе за неприятни миризми. Сигналите са за краткотрайно усещане на миризма с характеристика на „изгорял бакелит”, с вероятен източник производствената дейност на „Монтюпе” ЕООД. При извършените извънредни проверки на оператора са дадени указания за регулиране на отварянето на вратите на халетата с цел ограничаване на неорганизираното изпускане на интензивно миришещи вещества извън работната площадка. От регионалната инспекция е наложена имуществена санкция в размер на 300 000 лв. на „Монтюпе” ЕООД, гр. Русе за неизпълнение на условие в КР, съгласно което всички емисии на вредни вещества от инсталациите да се изпускат в атмосферния въздух организирано през изпускащите устройства.

От РИОСВ Варна са съставени 21 АУАН, а от РИОСВ Благоевград – 3 АУАН за различни нарушения на ЗЧАВ.

През месец май от РИОСВ варна е прилижене принудителни административни мерки - спиране експлоатацията на бензиноколонка за зареждане на МПС с бензин, чрез пломбиране и запечатване на пистолета за зареждане.

Акцент в контролната дейност са проверките на билкозаготвителни пунктове за съответствие с изискванията на Закона за лечебните растения. За констатирани нарушения (добив на червена детелина и бял равнец, без да притежава издадено позволително за ползване на лечебни растения и добив на количества от видовете самобайка, цвят глог с листа и кори от върба, надвишаващи определените такива в издадените му позволителни за ползване на лечебни растения) на "Ваклев и синове 2015" ООД, с. Нова Бяла река е наложена имуществена санкция от 500 лв. От екоинспекцията са наложени и шест глоби на физически лица, пет са в размер на по 150 лв и една в размер на 200 лв., (за непредставен отчет, за добитите количества от лечебни растения за 2016г.) За същото нарушение от РИОСВ Варна са издадени две НП, всяко в размер на 100 лв.

За изкупуване на билки, без издадени позволителни за ползване съгласно ЗЛР, от от РИОСВ Шумен са наложени глоби, всяка в размер на 300 лв. на физическо лице от с. Крива река и на "Хербалист България" ЕООД, гр. Върбица. Във връзка с получен в РИОСВ Монтана сигнал за нерегламентирано събиране на лечебно растение под специален режим на опазване и ползване – червен божур от естествено находище в м. „Стрелбище“, землище с. Охрид, община Бойчиновци, е осъществена незабавна проверка. При проверката е установено, че физическо лице от гр. Враца е организирал група от четири човека за събиране на червен божур от естественото му находище. За констатираното нарушение е съставен акт на нарушителя.

АУАН е съставен и на физическо лице – собственик на билкозаготвителен пункт, поради липса на издадено от РИОСВ Монтана позволително за наличните към момента на проверката количества цвят бъз. За подобно нарушение – налични количества цвят бъз в сурово състояние и организиране на билкозаготвителен пункт в без да е уведомена за това РИОСВ Монтана, са съставени три броя АУАН на физически лица от с. Лехчево, община Бойчиновци, с. Черни връх и с. Септемврийци, община Вълчедръм.

По постъпили 2 сигнала в РИОСВ Хасково за случаи на събрани костенурки в община Черноочене, след съвместни проверки с полицията е установено, че всички 39 броя сухоземни костенурки са във видимо добро състояние, иззети са с полицейски протоколи и е организирано връщането им в естествената им среда. Съгласно Наказателния кодекс са образувани досъдебни производства срещу бракониерите.

От РИОСВ Стара Загора е извършена извънредна проверка в Защитена зона „Дервентски възвишения” във връзка с подаден сигнал на „зелен телефон” за масова сеч на дървета и храсти между селата Ситово и Шарково, община Болярово. Унищожената дървесна и храстова растителност представлява основни гнездови местообитания на защитени видове птици, които са предмет на опазване в защитената зона, както и важни хранителни местообитания на грабливи птици, обект на опазване. Нарушен е чл. 278”в” от Наказателния кодекс. В тази връзка, преписката е изпратена до Окръжна прокуратура Ямбол за разглеждане по компетентност.

Във връзка с постъпил в инспекцията сигнал за незаконно поставени ограда и фургон в ЗМ „Злато поле“ са дадени предписания на кмета на община Хасково за отстраняване на нарушението. От РИОСВ Бургас е наложена имуществена санкция, в размер на 5 000 лв., на „Сънрайс - СД” ООД за извършване на дейности в защитена територия (по смисъла на Закона за защитените територии) без съгласуване.

Във връзка с подаден от РДГ Бургас сигнал за бране на блатно кокиче и констатациите от извършената проверка, от РИОСВ Бургас са съставени 3 АУАН на физически лица и са глобени 3 физически лица с по 100 лв.

За нерегламентирано предлагане на продажба на защитено растение, от РИОСВ София са наложени глоби, в размер на 100 лв., на две физически лица.

За предлагане за продажба на препариран екземпляр от защитен вид, от РИОСВ София е наложена глоба, в размер на 100 лв., на физически лице. Експерти на РИОСВ Пазарджик са установили две административни нарушения – за притежаване и предлагане за продажба на част от екземпляр (рог) на дива коза, защитен вид по смисъла на чл. 37 от ЗБР, за което е съставен АУАН и добив на инертни материали от река Доспатка. Към момента нарушителят не е установен. При проверка, във връзка с постъпил на ел. поща сигнал, експерти на РИОСВ Шумен са съставили 1 бр. АУАН на физическо лице, съгласно разпоредбите на Закона за биологичното разнообразие за притежание и предлагане за продажба, чрез обява в сайт за онлайн търговия, на препариран екземпляр от вида Невестулка. Препарираният екземпляр е отнет в полза на държавата.

За извършване на внос в общността на защитен вид без съответна нотификация, от РИОСВ София е наложена имуществена санкция, в размер на 1 500 лв., на „Агрохъбрс” ЕООД.

От РИОСВ Русе извършени 31 проверки в ПР „Сребърна” и 7 проверки на защитени територии по смисъла на Закона за защитените територии. При проверките не са констатирани нарушения в режима на дейности, регламентиран в съответните заповеди за обявяване.

От експерти на регионалните инспекции са извършени са извънредни проверки на пунктове за изкупуване с цел търговия в страната и изнасяне през граница на живи охлюви. При проверките не са констатирани нарушения.

От РИОСВ Смолян са извършени девет проверки по сигнали за нападение на мечка над селскостопанско имущество и домашни животни. При проверките е установено, че щетите са нанесени от кафява мечка.

През месец май е извършен контрол по изпълнение на поставени условия в постановени Решения след проведени процедури по реда на Глава шеста от ЗООС. От РИОСВ Велико Търново са съставени два АУАН на физически лица – единият е за неспазване на поставени условия в решение за преценка необходимостта от ОВОС (липса на изградено съоръжение за торов отпад с цел временно съхранение на твърдите торови маси и последващото им използване за наторяване на земеделски земи, в обект: Кравеферма в землището на с. Богатово, община Севлиево), а другият е за неинформиране на компетентния орган, от страна на физическото лице в най-ранния етап на своето инвестиционно предложение.

РИОСВ Благоевград е наложила имуществена санкция в размер на 3 000 лева на „АГРОМАХ” ЕООД, с. Бело Поле за неспазване на условие от Решение по ОВОС, а именно засягане на екосистеми, които са извън границите на концесионната площ и непровеждане на контрол срещу неправомерно замърсяване и нарушаване на други терени, извън определените.

От РИОСВ Стара Загора е издадено наказателно постановление, с което е наложена имуществена санкция, в размер на 50 000 лв., на ,,Континвест’’ ООД, гр. София за площадка, находяща се в гр. Ямбол, за това, че на същата се извършват дейности без необходимото за това КР (издадено по реда на Закона за опазване на околната среда) и е наложена принудителна административна мярка чрез поставяне на пломби на инсталация за производство на твърд и течен алуминиев сулфат, разположена на площадката.

За неизпълнение на условия от КР от РИОСВ Бургас са съставени 2 АУАН на „Лукойл Нефтохим Бургас“ АД и 1 на „Кроношпан България“ ЕООД и са издадени 2 наказателни постановления, с които са наложени имуществени санкция на „Кроношпан България“ ЕООД (в размер на 120 000 лв.) и на „Промет Стийл“ ЕАД (в размер на 20 000 лв.).

От РИОСВ Русе е издадено НП по ЗООС на „Птицеферма Цар Асен” ЕООД, с. Средище, в размер на 50 000 лв., дружеството извършва дейности от Приложение № 4 от ЗООС, без да притежава Комплексно разрешително.

***Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност.***

През месец май, от страна на кметовете на населените места в страната, са предприети ефективни действия за почистване на населените места,речните легла и прилежащите им територии и пътната мрежа от нерегламентирани замърсявания с отпадъци.

В изпълнение на дадени предписания от РИОСВ са закрити 11 нерегламентирани сметища: в гр. Кърджали до пазара; в с. Звиница, община Кърджали; в землището на с. Фотиново, община Кирково; край пътя Симеоновград – Гълъбово, преди с.Калугерово, община Симеоновград; в дерето под пътя Ардино – Кърджали; в землището на с. Соколино, община Момчилград; в с. Стамболово, област Хасково, близо до парка; 2 броя в с. Троян; 2 броя в с. Малък извор, община Стамболово. В резултат на дадените предписания и осъществения контрол от РИОСВ Смолян, са почистени от строителни и битови отпадъци терени в с.Стойките, с.Бостина, гр.Смолян, общ.Смолян, с.Змеица общ.Доспат, с.Манастир общ.Лъки, гр.Неделино, с.Лясково общ. Девин. ЛПСОВ към МПП „Родопчанка“, гр.Смолян е приведена в съответствие с изискванията на Закона за водите, с което е предотвратено замърсяване на водни обекти.

Почистени са изхвърлените неопасни отпадъци – дървени стърготини в коритото на р. Чакаларовска, от фирма ,,Дарис“ ООД, с. Чакаларово.

В резултат на изпълнено предписание на РИОСВ Монтана е обезопасен склад за негодни за употреба препарати за растителна защита, в землището на с. Долно Озирово.

Прекратено е замърсяването на р. Харманлийска от заустването на непречистени отпадни води от Млекопреработвателното предприятие на ,,Милки груп био“ ЕАД, гр. София. В резултат на контрола от РИОСВ Хасково, отпадъчните води на предприятието са включени в довеждащия колектор към ГПСОВ Хасково; сключен е договор с ,,ВиК“ ЕООД, гр. Хасково.

През месеца експертите от РИОСВ организираха и участваха в инициативи (открити уроци пред ученици начален и среден курс; конкурси на различна тематика между училища, детски градини и социални заведения) по повод Международния ден на биологичното разнообразие (22 май).

В посетителския център към Резерват „Ропотамо” от РИОСВ Бургас е проведена среща с ученици, участници в експедицията „Ропотамо“, организирана от Център за природозащитно образование „Балкан“.

За шеста година РИОСВ Шумен е организатор на конкурса „Гората за децата“. Конкурсът е за най-голямо количество предадена хартия за рециклиране. В инициативата се включиха ученици и деца от общообразователни училища и детски градини на територията на Шуменска и Търговищка област. Те се състезаваха в две категории детски градини и училища. Общото количество предадена хартия, отчетено в РИОСВ Шумен е 10 742 кг.

През месец май в регионалните инспекции в Пловдив и Русе, които са определени от министъра на околната среда и водите за едни от шестте регионални звена за контакт по програма LIFE, бе проведено обучение на обществеността с възможностите за финансиране на проекти по нея, свързани със защита и подобряване на околната среда, ресурсна ефективност и ограничаване на изменението на климата за периода до 31 декември 2020 г.